**TEMA RADA**

Tema integriranoga diplomskoga rada mora uključivati i talijanističke sadržaje. To znači da se sadržajno i metodološki u radu moraju kombinirati struke obaju studija: primjerice, komparatistički strukturirane književnokritičke, intermedijalne ili jezikoslovne analize. Diplomski rad ne može se sastojati od prijevoda popraćenog traduktološkom analizom ili komentarom. U radu se tematski moraju kombinirati sadržaji i metodologije obiju struka, odnosno studijskih programa.

O temi i njezinoj primjerenosti student se dogovara s oba mentora, a tema se odobrava na obje studijske grupe.

**OPSEG RADA**

Budući da integrirani diplomski rad donosi 30 ECTS bodova, što bi, prevedeno u sate rada, iznosilo 840 sati, minimalan opseg iznosi minimalno 80 kartica teksta (kartica teksta 1800 znakova s razmacima), ne računajući produženi sažetak na drugom jeziku rada (minimalno 20 kartica).

**JEZIK RADA**

Rad se piše na talijanskom ili jeziku druge studijske grupe uz dodatak opsežnijeg sažetka na drugom jeziku (talijanskom, drugom stranom jeziku ili hrvatskom) u opsegu od minimalno 20 kartica (mentor može tražiti i više kartica sažetka). Neovisno o jeziku na kojem se rad piše, sadržajno se rad mora baviti objema strukama. Sažetak mora sadržavati prikaz najvažnijih dijelova rada (glavne teorijske postavke, objašnjenje najvažnijih pojmova, metodologije, analize i rezultata).

Ako je jezik na kojemu se predaje na drugoj studijskoj grupi hrvatski, onda se rad može pisati i na hrvatskom, uz sažetak na talijanskom.

**MENTOR, KOMENTOR I JEZIK OBRANE**

Mentor i komentor moraju u dovoljnoj mjeri poznavati jezik/e na kojima je rad napisan, odnosno izabrana područja struke. Članovi Povjerenstva za obranu integriranoga diplomskog rada također moraju u dovoljnoj mjeri poznavati jezik na kojemu je rad napisan. Primjerice, ako je rad napisan na talijanskom, student obranu rada izlaže na talijanskom, a članovi Povjerenstva mogu postavljati pitanja i na hrvatskom ili drugom stranom jeziku.